Document ID: 32006D0023

ODLOČBA KOMISIJE
z dne 20. januarja 2006
o spremembi Odločbe 2005/710/ES o nekaterih zaščitnih ukrepih v zvezi s sumom na visoko patogeno aviarno influenco v Romuniji
(notificirano pod dokumentarno številko C(2006) 61)
(Besedilo velja za EGP)
(2006/23/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/496/EGS z dne 15. julija 1991 o določitvi načel o organizaciji veterinarskih pregledov živali, ki vstopajo v Skupnost iz tretjih držav, in o spremembi direktiv 89/662/EGS, 90/425/EGS ter 90/675/EGS (1), in zlasti člena 18(7) Direktive,
ob upoštevanju Direktive Sveta 97/78/ES z dne 18. decembra 1997 o določitvi načel, ki urejajo organizacijo veterinarskih pregledov proizvodov, ki vstopajo v Skupnost iz tretjih držav (2), in zlasti člena 22(6) Direktive,
ob upoštevanju naslednjega:
(1)
Aviarna influenca je infekcijska virusna bolezen pri perutnini in ostalih pticah, ki povzroča smrt in motnje, ki lahko hitro dobijo epizootske razsežnosti ter postanejo resna nevarnost za zdravje živali in ljudi ter močno zmanjšajo donosnost reje perutnine. Obstaja tveganje, da se povzročitelj bolezni lahko prenese prek mednarodne trgovine z živo perutnino in perutninskimi izdelki.
(2)
Romunija je 12. oktobra 2005 uradno obvestila Komisijo o odkritju enega kliničnega primera azijskega seva virusa influence A podtipa H5N1 pri perutnini. Zato je bila sprejeta Odločba Komisije 2005/710/ES z dne 13. oktobra 2005 o nekaterih zaščitnih ukrepih v zvezi s sumom na visoko patogeno aviarno influenco v Romuniji (3).
(3)
Romunija je izvajala stroge ukrepe nadzora bolezni in je poslala Komisiji nadaljnje podatke o stanju bolezni, ki upravičujejo omejitev začasne ustavitve uvoza na tiste dele ozemlja Romunije, ki so okuženi in ogroženi.
(4)
Odločbo 2005/710/ES je zato treba ustrezno spremeniti.
(5)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Odločba 2005/710/ES se spremeni:
1.
Člen 1 se nadomesti z:
„Člen 1
1. Države članice začasno ustavijo uvoz:
(a)
žive perutnine, ratitov, gojene in divje pernate divjadi in valilnih jajc teh vrst, ki prihajajo iz dela ozemlja Romunije iz dela A Priloge; ter
(b)
naslednjih proizvodov iz dela ozemlja Romunije, navedenega v delu B Priloge:
-
svežega mesa perutnine, ratitov, gojene in divje pernate divjadi,
-
mesnih pripravkov in mesnih proizvodov, ki sestojijo iz ali vsebujejo meso navedenih vrst,
-
surove hrane za hišne živali in nepredelanih posamičnih krmil, ki vsebujejo katere koli dele navedenih vrst,
-
jajc za prehrano ljudi,
-
neobdelanih lovskih trofej katerih koli ptic, ter
-
nepredelanega perja in delov peres.
2. Z odstopanjem od odstavka 1(b) države članice dovolijo uvoz proizvodov, iz prve do tretje alinee odstavka 1(b), pridobljenih iz ptic, zaklanih pred 1. avgustom 2005.
3. V veterinarska spričevala/trgovinske dokumente, ki spremljajo pošiljke proizvodov iz odstavka 2, se primerno vrsti vključijo naslednje besede:
‚Sveže perutninsko meso/sveže meso ratitov/sveže meso divje pernate divjadi/sveže meso gojene pernate divjadi/mesni proizvod, ki sestoji iz ali vsebuje meso perutnine, ratitov, gojene ali divje pernate divjadi/mesni pripravek, ki sestoji iz ali vsebuje meso perutnine, ratitov, gojene ali divje pernate divjadi/surova hrana za hišne živali in nepredelana posamična krmila, ki vsebujejo katere koli dele perutnine, ratitov, gojene ali divje pernate divjadi (4), pridobljene iz ptic, zaklanih pred 1. avgustom 2005, in v skladu s členom 1(2) Odločbe Komisije 2005/710/ES.
4. Z odstopanjem od druge alinee odstavka 1(b) države članice dovolijo uvoz mesnih proizvodov, ki sestojijo iz ali vsebujejo meso perutnine, ratitov, gojene ali divje pernate divjadi, kadar je bilo meso teh vrst obdelano na enega od posebnih načinov iz točk B, C ali D dela IV Priloge II k Odločbi Komisije 2005/432/ES.“
2.
Doda se Priloga, katere besedilo je navedeno v Prilogi k tej odločbi.
Člen 2
Države članice nemudoma sprejmejo ukrepe, potrebne za uskladitev s to odločbo, in jih objavijo. O tem nemudoma obvestijo Komisijo.
Člen 3
Ta odločba je naslovljena na države članice.
V Bruslju, 20. januarja 2006

Labels: 3
17
18
6